Il-ħarsien tal-liġi ta' Alla "U issa, Iżrael, agħti widen għal-liġijiet u l-ordnijiet li qiegħed ngħallimkom tagħmlu, ħalli tgħixu, u tidħlu tieħdu l-art li se jagħtikom il-Mulej, Alla ta' missirijietkom. La żżidu xejn ma' dak li qiegħed nordnalkom u lanqas tnaqqsu minnu; qisu li tħarsu l-liġijiet tal-Mulej, Alla tagħkom, bħalma qiegħed nagħtihomlkom jien. Rajtu b'għajnejkom x'għamel il-Mulej minħabba Bagħal-pegħor; kull min mar wara Bagħal-pegħor qerdu l-Mulej, Alla tiegħek, minn ġo nofskom. Imma intom li bqajtu qalbkom miġbuda lejn il-Mulej, Alla tagħkom, għadkom ilkoll ħajjin sal-lum. Araw, jien għallimtkom liġijiet u ordnijiet kif ikkmandani l-Mulej, Alla tiegħi, biex tagħmluhom sewwa fil-pajjiż li fih se tidħlu biex ikun tagħkom. Ħarsuhom u agħmluhom, għax hekk tidhru għorrief u għaqlin f'għajnejn il-ġnus li, kif jisimgħu b'dawn il-liġijiet kollha, jgħidu, 'M'hemmx poplu ieħor għaref u għaqli għajr dan il-ġens kbir.' Għax liema ġens hu hekk kbir li għandu l-allat hekk qrib tiegħu daqs kemm hu qrib tagħna l-Mulej, Alla tagħna, kull xħin insejħulu? Jew liema ġens hu hekk kbir li għandu liġijiet u ordnijiet hekk sewwa daqs dak kollu li fiha din il-liġi li qiegħed noffrilkom illum jien? Biss iftaħ għajnejk, u oqgħod attent ħafna għalik innifsek, li ma tmurx tinsa l-ħwejjeġ li rajt b'għajnejk; tħallihomx iwarrbu minn qalbek tul il-jiem kollha ta' ħajtek, imma għallimhom lil uliedek u 'l ulied uliedek. "Ftakar fil-jum meta int qgħadt quddiem il-Mulej, Alla tiegħek, f'Ħoreb, meta l-Mulej qalli: 'Iġmagħli l-poplu u nsemmgħalhom kliemi biex jitgħallmu jibżgħu minni kemm idumu ħajjin fuq l-art u jgħallmuhom lil uliedhom.' U intom qrobtu u waqaftu taħt il-muntanja u l-muntanja bdiet tħeġġeġ bin-nar tiela' sa qiegħ is-smewwiet, bis-sħab iswed u ċ-ċpar. "Il-Mulej imbagħad kellimkom minn ġon-nar. Smajtu l-ħoss tal-kliem, imma ma rajtu ebda xbieha, leħen biss. Ħabbrilkom il-patt tiegħu, li ordnalkom tħarsu, l-għaxar kelmiet, u kitibhom fuq żewġ twavel tal-ġebel. U lili l-Mulej ordnali dakinhar li ngħallimkom il-liġijiet u l-ordnijiet, biex tħarsuhom fl-art li intom sejrin fiha biex teħduha f'idejkom. Il-qima ta' Alla wieħed "Meta l-Mulej, Alla tagħkom, kellimkom minn ġon-nar minn fuq il-muntanja Ħoreb, intom ma rajtu ebda xbieha, mela ħarsu rwieħkom li ma titħassrux u tagħmlu xi sura ta' idolu, fi xbieha ta' raġel jew mara; xbieha ta' xi bhima fuq l-art; xbieha ta' xi għasfur bil-ġwienaħ li jittajjar fl-ajru; xbieha ta' xi ħlejqa li titkaxkar fl-art; xbieha ta' xi ħuta tal-baħar taħt l-art; u li ma terfax għajnejk lejn is-sema u tara x-xemx, u l-qamar, u l-kwiekeb u t-tagħmir kollu tas-smewwiet, u tinxteħet quddiemhom u tadurahom. "Dawn il-Mulej, Alla tiegħek, qassamhom lill-ġnus kollha ta' taħt is-smewwiet. Imma lilkom għażilkom il-Mulej u ħariġkom mill-forn fejn jiddewweb il-ħadid , mill-Eġittu, biex issiru l-poplu tiegħu bħalma intom illum. "U l-Mulej inkorla għalija minħabba fikom, u ħalef li jien ma naqsamx il-Ġordan, li ma nidħolx fl-art tajba, li l-Mulej, Alla tiegħek, se jagħtik b'wirt. Għax jien se mmut f'din l-art, u m'iniex se naqsam il-Ġordan, imma intom tieħdu f'idejkom din l-art tajba. "Qisu li ma tinsewx il-patt tal-Mulej, Alla tagħkom, li għamel magħkom u ma tagħmlu ebda xbieha mnaqqxa, li l-Mulej, Alla tiegħek, ordnalek li ma tagħmilx. Għax il-Mulej, Alla tiegħek, nar qerried, Alla għajjur . "Meta jkollkom uliedkom, u wlied uliedkom, u tkunu xjaħtu fl-art, u titħassru, u tagħmlu xbieha mnaqqxa, u tagħmlu dak li hu ħażin f'għajnejn il-Mulej, Alla tiegħek, u tinkurlawh; jien insejjaħ illum b'xhud kontrikom is-smewwiet u l-art. Minnufih tinqerdu minn wiċċ l-art, li intom se taqsmu l-Ġordan biex teħduha f'idejkom; ma ddumux żmien twil fiha, għax tinqerdu għalkollox. "Ixerridkom il-Mulej qalb il-ġnus, u tibqgħu għadd żgħir fost il-ġnus li jkun ħadkom ġo nofshom il-Mulej. U hemm isservu lill-allat, xogħol idejn il-bniedem, injam u ġebel, li la jaraw, la jisimgħu, la jieklu u lanqas ixommu. "U tfittex hemmhekk il-Mulej, Alla tiegħek, u ssibu jekk inti tfittxu b'qalbek kollha u b'ruħek kollha. Fl-hemm tiegħek kollu, meta jiġu fuqek dawn il-ħwejjeġ kollha fl-aħħar jiem, terġa' lura għal għand il-Mulej, Alla tiegħek, u tisma' minnu. Għaliex il-Mulej Alla tiegħek, hu Alla ħanin: ma jitilqekx u ma jeqirdekx, u anqas ma jinsa l-patt li ħalef lil missirijietek u li għamel magħhom. "Staqsi liż-żminijiet tal-imgħoddi, iż-żminijiet ta' qabel, sa minn mindu Alla ħalaq il-bniedem fuq l-art, fittex minn tarf għall-ieħor tas-sema, u ara kienx hemm ġrajja hekk kbira bħal din, jew qattx instemgħet oħra bħalha. Qatt kien hemm poplu li sama' leħen Alla jitkellem minn ġon-nar - bħalma smajt int - u baqa' ħaj? Jew qatt xi alla fittex li jagħżel għalih poplu minn fost poplu ieħor b'tiġrib, b'sinjali, b'għeġubijiet, b'taqbid, b'id qawwija u bi driegħ merfugħ, b'għemejjel kbar tal-biża', bħalma għamel għalik quddiem għajnejk fl-Eġittu l-Mulej, Alla tiegħek? Lilek uriehom biex tagħraf li l-Mulej hu Alla, u m'hemmx ieħor ħliefu. Mis-sema semmagħlek leħnu biex jgħallmek, u fl-art uriek in-nar tiegħu kbir, u kliemu semmgħek minn ġon-nar. U għaliex ħabb lil missirijietek, għażel lil nisilhom warajhom; u hu stess ħarġek mill-Eġittu bil-qawwa tiegħu kbira, biex ikeċċi minn quddiemek ġnus ikbar u aqwa minnek, u jmexxik u jagħtik arthom b'wirt, bħalma hi llum. Mela, kun af illum, u żommha f'moħħok, li l-Mulej hu tassew Alla, kemm fl-għoli tas-sema kemm hawn isfel fuq l-art, u li ma hawnx ieħor għajru. Ħares, għalhekk, l-ordnijiet u l-kmandamenti tiegħu li se nagħtik illum biex ikollok riżq, int u wliedek warajk, ħalli tgħix żmien twil fuq l-art li l-Mulej, Alla tiegħek, se jagħtik għal dejjem." L-ibliet tal-kenn Imbagħad Mosè għażel tlitt ibliet in-naħa l-oħra tal-Ġordan, in-naħa tal-Lvant, fejn jistkenn il-qattiel, li jkun qatel lil għajru bla ma ried, mingħajr dan ma kien l-għadu tiegħu fl-imgħoddi. Jekk jistkenn f'waħda minn dawn l-ibliet, jibqa' ħaj. Dawn kienu: Beser fid-deżert fil-wita għar-Rubenin, Ramot f'Gilgħad għall-Gadin, u Golan f'Basan għall-Manassin. Din hi l-liġi li Mosè qiegħed quddiem ulied Iżrael; dawn huma l-preċetti u l-kmandamenti u d-digrieti li Mosè ta lil ulied Iżrael fi ħruġhom mill-Eġittu, in-naħa l-oħra tal-Ġordan, fil-wied biswit Bet-pegħor fl-art ta' Siħon, is-sultan tal-Amurrin, li kien jgħammar f'Ħesbon, u li għelbuh Mosè u wlied Iżrael fi ħruġhom mill-Eġittu. U ħadu f'idejhom l-art tiegħu u l-art ta' Għog, is-sultan ta' Basan, iż-żewġ slaten tal-Amurrin, li tinsab in-naħa l-oħra tal-Ġordan, in-naħa tal-Lvant; minn Għarogħer li qiegħda fuq xtut il-wied tal-Arnon sal-muntanja ta' Sirjon, jiġifieri l-Ħermon , u l-Għaraba kollha n-naħa l-oħra tal-Ġordan mil-Lvant sal-baħar tal-Għaraba għal taħt ix-xaqliba tal-Pisga.